אייברי ג'ונסון

אייברי ג'ונסון (באנגלית: Avery Johnson; נולד ב-25 במרץ 1965) הוא כדורסלן עבר ומאמן אמריקאי ששיחק במשך 16 עונות בליגת ה-NBA, בעמדת הרכז. זכור בעיקר מתקופתו כשחקן קבוצת סן אנטוניו ספרס, עמה זכה באליפות ה-NBA בעונת 1999. כונה "הגנרל הקטן" (Little General) בשל גובהו הנמוך יחסית (1.78 מטרים), יכולות המנהיגות שלו וחברותו הטובה עם סנטר הספרס באותה תקופה, דייוויד רובינסון, שכינויו "הגנרל". ממוצעיו של ג'ונסון לאורך הקריירה הם 8.4 נקודות ו-5.5 אסיסטים למשחק. אימן בעבר את דאלאס מאבריקס, ניו ג'רזי/ברוקלין נטס וקבוצת הכדורסל של אוניברסיטת אלבמה. ג'ונסון נולד וגדל בניו אורלינס, לואיזיאנה, ובין השנים 1983–1985 למד ב"ניו מקסיקו ג'וניור קולג'" ובאוניברסיטת קמרון, לפני שעבר ללמוד באוניברסיטת סאות'רן שבעיר באטון רוז'. כשחקן קבוצת הכדורסל של האוניברסיטה העפיל פעמיים לטורניר אליפות המכללות, ובעונת הסיניור שלו מסר 13.3 אסיסטים בממוצע למשחק - הממוצע הגבוה ביותר בתולדות טורניר המכללות. ג'ונסון היה מועמד לבחירה בדראפט ה-NBA לשנת 1988, אך לא נבחר על ידי אף קבוצה. ב-6 העונות הבאות שיחק בקבוצות "פאלם ביץ' סטינגרייס" (מליגת ה-USBL), סיאטל סופרסוניקס, דנוור נאגטס, סן אנטוניו ספרס, יוסטון רוקטס וגולדן סטייט ווריורס, ורשם לאורך תקופה זו ממוצעים צנועים של 6.3 נקודות ו-4.4 אסיסטים למשחק, לרוב כשחקן ספסל. בין עונת 1994/1995 ל-2000/2001 שיחק עבור סן אנטוניו ספרס, ושימש בה כשחקן חמישייה קבוע לצד כוכבי הקבוצה דייוויד רובינסון ושון אליוט. בעונת 1997/1998 הצטרף לקבוצה הרוקי המצטיין טים דאנקן, שהוביל את הספרס לאליפות ה-NBA בעונת 1998/1999. תקופתו של ג'ונסון כשחקן הספרס הייתה הטובה בקריירה שלו, ובמהלכה השיג ממוצעים של 10.9 נקודות ו-7.3 אסיסטים למשחק. במהלך עונת 1999/2000 עקף את ג'וני מור כ'מלך האסיסטים' של הספרס בכל הזמנים, והחזיק בתואר עם 4,474 אסיסטים עד עונת 2011/2012, בה השיג אותו טוני פארקר. לקראת עונת 2001/2002 חתם ג'ונסון על חוזה בדנוור נאגטס, ובהמשך שיחק גם עבור דאלאס מאבריקס וגולדן סטייט ווריורס כשחקן ספסל זניח למדי, עד שפרש ממשחק בסיום עונת 2003/2004, בגיל 39. ב-22 בדצמבר 2007 העלו הספרס את גופייתו של ג'ונסון עם המספר '6' לתקרת אולמם הביתי, כהוקרה על תרומתו לקבוצה. מיד עם פרישתו ממשחק החל לשמש כעוזר מאמן בדאלאס מאבריקס, תחת דון נלסון, וכחמישה חודשים לאחר כניסתו לתפקיד, במרץ 2005, החליף את נלסון כמאמן הראשי של הקבוצה. עד סיום אותה עונה ניצחו המאבריקס 16 מתוך 18 משחקיהם, ובפלייאוף הגיעו לסיבוב השני בו הפסידו לפיניקס סאנס בתוצאה 4-2. בעונת 2005/2006 אימן ג'ונסון את קבוצת המערב במשחק האולסטאר, וזכה בתואר מאמן השנה ב-NBA לאחר שקבוצתו רשמה את מאזנה הטוב אי פעם, 60-22. בפלייאוף, בו דורגה הקבוצה במקום הרביעי במערב, גברה דאלאס על ממפיס גריזליס (4-0), סן אנטוניו ספרס (4-3) ופיניקס סאנס (4-2), והעפילה לגמר ה-NBA, לראשונה בתולדות המאבריקס. בגמר התמודדה דאלאס מול מיאמי היט, והפסידה לה בשישה משחקים לאחר שניצחה בשני משחקי הסדרה הראשונים, אך הפסידה בארבעת המשחקים הבאים. בעונת 2006/2007, עדיין עם ג'ונסון כמאמן הקבוצה, שברו המאבריקס בשנית את שיא המועדון למספר ניצחונות בעונה, כשרשמו את המאזן הטוב הליגה 67-15. על אף שהעפילה לפלייאוף מהמקום הראשון במערב, הודחה הקבוצה כבר בסיבוב הראשון על ידי המדורגת שמינית במערב, גולדן סטייט ווריורס (אותה אימן דון נלסון), בתוצאה 4-2. את עונת 2007/2008 סיימה דאלאס במקום השביעי במערב, עם מאזן 51-31, והודחה בסיבוב הפלייאוף הראשון מול ניו אורלינס הורנטס בתוצאה 4-1. ב-30 באפריל 2008, יום אחד לאחר ההדחה, הכריזה הקבוצה על פיטוריו של ג'ונסון מאימון הקבוצה. בין השנים 2008–2010 שימש ג'ונסון כפרשן ברשת הטלוויזיה ESPN. לקראת עונת 2010/2011 מונה ג'ונסון למאמנה הראשי של קבוצת ניו ג'רזי נטס, אשר סיימה את העונה הקודמת עם המאזן הגרוע בליגה, 12-70. בעונתו הראשונה עם הנטס, אותה הובילו ברוק לופז ודרן ויליאמס, רשמה הקבוצה שיפור קל עם מאזן ניצחונות 24-58 (29.3%). בעונת 2011/2012 המקוצרת המשיכו הנטס להציג יכולת בינונית עם מאזן 22-44 (33.3%), ולאחר 24 משחקים בתוך עונת 2012/2013 פוטר ג'ונסון מהנטס והוחלף על ידי עוזר המאמן פי. ג'יי. קרליסימו. בשנת 2013 חזר ג'ונסון לפרשן ברשת ESPN, ובאפריל 2015 מונה למאמן קבוצת הכדורסל של אוניברסיטת אלבמה. בשנת 2019, לאחר 4 עונות באלבמה, פוטר מאימון הקבוצה. מדיה וקבצים בנושא אייברי ג'ונסון בוויקישיתוף אייברי ג'ונסון, ברשת החברתית אקס (טוויטר) פרופיל, באתר Basketball-Reference פרופיל, באתר Sports-Reference פרופיל, באתר eurobasket פרופיל, באתר ליגת ה-NBA סטטיסטיקות קריירת האימון ב-NBA, באתר Basketball-Reference סטטיסטיקות הקריירה של ג'ונסון ב-NBA ובמכללות, באתר basketball-reference.com Alabama hires Avery Johnson, באתר cbssports.com,‏ 5 באפריל 2015 Official 2007 NCAA Men's Basketball Records Book, באתר הרשמי של ה-NCAA מובילי טבלת האסיסטים בתולדות הספרס, באתר basketball-reference.com San Antonio Spurs retire Avery Johnson's No. 6, באתר usatoday.com,‏ 23 בדצמבר 2007 Mavs, Johnson part ways after team's playoff ouster, באתר ESPN,‏ 2 במאי 2008 Johnson transitions to full-time role as ESPN NBA analyst, באתר ESPN,‏ 17 באוקטובר 2008 Nets, Avery Johnson agree, באתר ESPN,‏ 11 ביוני 2010 Struggling Nets fire head coach Johnson, באתר הרשמי של ה-NBA,‏ 27 בדצמבר 2012 Avery Johnson re-joining ESPN's NBA coverage team, באתר usatoday.com,‏ 2 באוקטובר 2013